Pääministeri nostatti some­metakan puhumalla viher­vasemmistosta – Sipilä: ”Sanotaan vihreät ja vasemmisto, jos se helpottaa”

Juha Sipilä kommentoi eilisiä puheitaan vihervasemmiston jälkien korjaamisesta.

Pääministeri Juha Sipilä (kesk) puolustelee eilistä kielenkäyttöään.

Sipilän tiistaina esittämät sapekkaat terveiset punavihreälle oppositiolle saivat aikaan suuren somerähäkän.

Sipilä käytti keskustan kesäkokouksen puheessa termiä ”vihervasemmisto”. Monet pitävät termiä äärioikeiston käyttämänä pilkkanimityksenä.

Sipilän mukaan vihervasemmisto -termiä käyttävät myös vihreiden ja vasemmiston omat opiskelijajärjestöt.

– Kyllä vihreät ja vasemmistoon kuuluvat opiskelijat käyttävät sitä (vihervasemmisto) ihan omilla sivuillaan. Se on ihan yleisesti käytössä.

– Sanotaan vihreät ja vasemmisto, jos se helpottaa, Sipilä sanoi IS:lle.

Sipilä kertoi yllättyneensä aiheuttamastaan vihervasemmisto-kohusta.

– Se on ihan yleisesti käytetty. Esimerkiksi yliopistomaailmassa opiskelijajärjestöt käyttävät itse sitä, Sipilä totesi.

Punavihreä oppositio närkästyi Sipilän kielenkäytöstä ja ”vihervasemmistosta” tuli eilisen päivän kohu Twitterissä.

Muun muassa Ville Niinistö (vihr) ja Li Andersson (vas) paheksuivat pääministerin terminologiaa ja syyttivät Sipilää rimanalituksesta ja vajoamisesta alas.

Sipilä sanoi eilen puheessaan kesäkokouksessa, että keskusta on korjannut yhdessä muun hallituksen kanssa vihervasemmiston jälkiä.

Vihervasemmisto-termin lisäksi Sipilän puheet toisten jälkien korjaamisesta herättivät viljalti jupinaa ja kritiikkiä Twitterissä.

Vuosina 2003–2011 keskusta oli pääministeripuolueena, ja viime vaalikaudella kokoomus.

Pääministeri Sipilä sanoi IS:lle, että hän viittasi viime vaalikauteen, jolloin hallituksessa olivat niin vihreät, Sdp kuin vasemmistoliitto.

– Viime kaudella mentiin pahasti väärään suuntaan. Kaikki säästöpäätökset kiristivät lopulta verotusta sillä tavalla, että 75 prosenttia kohdistui verotuksen kiristämiseen.

– Siinä suhdannetilanteessa verotuksen kiristäminen oli ehdottomasti väärä toimenpide. Se syvensi Suomen syöksykierrettä, ja sitä tässä on nyt korjattu tämä kausi, Sipilä täsmensi puheitaan punavihreiden jälkien korjaamisesta.

Keskustan eduskuntaryhmä pitää kaksipäiväistä kesäkokoustaan Vantaalla.